Anđelka Pavić

**Anđelka Pavić** (Osijek, 10. I. 1954) baranjska je pjesnikinja, spisateljica i prevoditeljica. Živi u Belom Manastiru.

## Biografija
Od rođenja je živjela u belomanastirskom prigradskom naselju Šećerani, kasnije u Belom Manastiru. Osnovnu školu i gimnaziju završila je u Belom Manastiru, a filozofski fakultet, grupu za južnoslovenske jezike i književnost, u Novom Sadu. Godine 1978. zaposlila se u srednjoj školi u Belom Manastiru, gde je do penzionisanja radila kao profesor srpskog i hrvatskog jezika i književnosti.

Njen suprug Dobrilo Pavić, koji živi u Plužinama u Crnoj Gori, afirmisani je crnogorski pisac, autor većeg broja poetskih i proznih knjiga.

## Društveni angažman
U školi, a jedno vrijeme i u SKUD-u "Jovan Lazić", godinama je vodila literarno-recitatorsku sekciju i pripremala s učenicima brojne kulturne programe i organizovala priredbe. Jedan je od osnivača belomanastirskog pododbora zagrebačke SKD "Prosvjete", "Društva za srpski jezik i književnost u Hrvatskoj" te "Kulturno-umjetničkog društva 'Montenegro-Montenegrina' i prijatelja Republike Crne Gore Beli Manastir".

Društvo za srpski jezik i književnost u Hrvatskoj od osnivanja 1998. do 2008. godine djelovalo je kao aktiv nastavnika srpskog jezika. Kao potpredsjednica, a kasnije i predsjednica Društva, Anđelka Pavić  organizovala je niz seminara za nastavnike srpskog jezika, na kojima su se kao predavači pojavljivali poznati profesori s beogradskog, zagrebačkog i novosadskog univerziteta. Za vrijeme svog članstva u Društvu uspostavila je saradnju s Maticom srpskom, Institutom za srpski jezik SANU u Beogradu i Srpskom akademijom nauka i umetnosti.

Učestvovala je na 16. kongresu slavističkih društava u Vrnjačkoj Banji u oktobru 2005. godine s predavanjem o nastavi srpskog jezika u školama u Hrvatskoj. Godine 2009. radila je na prikupljanju jezičke građe u Slavoniji i Baranji za potrebe projekta "Dijalektološka ispitivanja srpskog jezičkog prostora", u organizaciji Instituta za srpski jezik SANU.

Kao predsjednica "KUD-a 'Montenegro-Montenegrina' i prijatelja Republike Crne Gore Beli Manastir", koje djeluje od 2006. godine, uspostavila je saradnju sa sličnim udruženjima Crnogoraca u Hrvatskoj i u regionu, posebno s Upravom za dijasporu u Crnoj Gori. Organizovala je niz manifestacija kojima je cilj očuvanje i njegovanje kulturnog, historijskog i duhovnog identiteta crnogorskog naroda.

## Prevodilaštvo
Rješenjem Županijskog suda u Osijeku imenovana je 2001. za stalnog sudskog tumača za srpski jezik, a 2006. stekla je diplomu prevoditelja za srpski i crnogorski jezik u SPES-u - centru za poduke i prevodilaštvo d.o.o., koji ima kancelarije u Zagrebu, Osijeku, Rijeci i Splitu.

Za beogradsku firmu "Impulse European Organization" d.o.o. prevela je s hrvatskog na srpski jezik slikovnice edukativnog karaktera: "Engleski jezik", "Priroda" i "Matematika" te knjigu "Kuvar : riznica klasika". Prevela je nekoliko osnovnoškolskih udžbenika s hrvatskog na srpski jezik i lektorisala nekoliko takvih udžbenika drugih prevodilaca.

Za zagrebački Nacionalni centar za vanjsko vrednovanje s grupom profesora radila je na izradi ispitnih kataloga iz srpskog za državnu maturu od 2006. do 2016. godine.

U zagrebačkom časopisu "Jezik" objavila je stručni rad iz oblasti jezika: *"Eksterna i interna jezička modifikacija"*.

U časopisu "Književnost i jezik" u izdanju Društva za srpski jezik Srbije objavila je rad pod naslovom *"Društvo za srpski jezik i književnost u Hrvatskoj od 1998. do 2008. godine"*.
## Djela
### Poezija
Poeziju je počela pisati još u najranijem djetinjstvu, ali je prve pjesme (*"Kad velikima dosadi..."* i *"Predskazanje"*) objavila tek u februaru 2000. godine u 37-38. broju zagrebačkog časopisa *[[Prosvjeta (časopis)|"Prosvjeta"]]*. Svoju prvu knjigu, pjesničku zbirku *"Ljubav je riječ"*, objavila je 2007. godine u Nikšiću.

Objavila je i dvije zbirke haiku-pjesama: *"Haiku pišem"* (2016. godine) u izdanju KUD-a "Montenegro-Montenegrina" i prijatelja Republike Crne Gore Beli Manastir i *"Sve je haiku"* (2022), čiji je izdavač *"Obodsko slovo"* iz Podgorice.

Pjesme su joj objavljene u prestižnim književnim časopisima i antologijama u Hrvatskoj i svijetu.

### Alternativna psihologija i medicina
Anđelka Pavić se bavi proučavanjem altenativne psihologije i medicine. Kao rezultat toga nastala je njezina knjiga *"Kako izliječiti tijelo i dušu"*, puna praktičnih savjeta i recepata za zdrav život. Knjiga je  doživjela dva izdanja, prvo 2010. godine u Nikšiću i drugo 2018. godine u Belom Manastiru.

### Proza
Skoro čitavu deceniju (2013-2023) Anđelka Pavić bavi se životom i radom Steve Čuturila, gotovo zaboravljenog pedagoga, pisca i prosvjetitelja, rodom iz Like, koji je živio krajem 19. i početkom 20. vijeka. O njemu je objavila brošuru *"Priča o učitelju"* (2018), a 2020. godine knjigu *"Bukvari Steve Čuturila"*.

Fototipsko izdanje njegovog *"Bukvara za crnogorske škole"* iz 1883. godine objavila je 2021. u izdanju *"Obodskog slova"*. To je najstarije sačuvano izdanje tog *Bukvara*, koje je identično prvom  bukvaru iz 1879. godine, koje je Čuturilo štampao u Pančevu za potrebe osnovnih škola u Crnoj Gori, gdje je, odmah poslije njenog oslobođenja od Turaka, nekoliko godina obavljao dužnost glavnog školskog nadzornika.

Zahvaljujući Anđelki Pavić, a posebno Milevi Ćuturilo, od koje je dobila sačuvani original bukvara iz 1883. godine, kao i mnoštvo građe o tom prosvjetitelju, fototipsko izdanje tog Bukvara našlo je svoje mjesto u Nacionalnoj biblioteci Crne Gore "Đurđe Crnojević" na Cetinju.

## Izvori
* Mirovna grupa Oaza: ''Promocija pjesničke zbirke "Ljubav je riječ"''. - Beli Manastir, 12. XII. 2008. 
* Anđelka Pavić: *"Kako da izliječite tijelo i dušu"*. Montenegro CHESS - Beli Manastir, 2018, str. 93